সিদ্ধান্তে অনড় কুড়মি সমাজ, অবরোধ না করার আবেদন পুলিশের

কলকাতা: শনিবার তফসিলি উপজাতি তালিকাভুক্তির দাবিতে রেল অবরোধের (Rail Blockade) ঘোষণা করেছে আদিবাসী কুড়মি সমাজ (Kurmi community) নামে একটি সংগঠন। চিঠি লিখে দক্ষিণ–পূর্ব রেলের আদ্রা ডিভিশনের পুরুলিয়া, আদ্রা, কোটশিলা, বরাভুমের মত গুরুত্বপূর্ণ স্টেশন ছাড়াও আরও বহু স্টেশনে অবরোধ করার কথা লিখিত ভাবে জানানো হয়েছে সংগঠনের তরফে।

এদিন সাংবাদিক বৈঠক করে এডিজি আইনশৃঙ্খলা জাভেদ শামীম (Jawed Shamim) বলেন, কোনোভাবে কোর্টের নির্দেশ অমান্য করা যাবে না। সাধারণ মানুষের যেন কোনোরকম সমস্যার সম্মুখীন না হতে হয়। তিনি বলেন, “আদালতের তরফে পুলিশের কাছেও নির্দেশিকা জারি করা হয়েছে। যতো স্পেশালাইজড ফোর্স আছে, নরমাল ফোর্স জঙ্গলমহলে পাঠিয়ে দেওয়া হয়েছে, তারা ইতিমধ্যেই কাজ শুরু করেছেন। সিনিয়র অফিসারদের পাঠানো হয়েছে। আদালতের নির্দেশ কে মান্যতা দিয়ে যেন তারা (কুড়মি সমাজ) রেল অবরোধ না করেন। যদি করেন তাহলে আমরা প্রস্তুত আছি। বিশেষ বিশেষ জায়গায় সিসিটিভি বসানো হয়েছে।”

আরও পড়ুন: SSC-র গ্রুপ C ও D কর্মীদের ভাতা নিয়ে বিরাট নির্দেশ হাইকোর্টের

উল্লেখ্য, কলকাতা হাইকোর্ট ২০২৩ সালের ১৯ সেপ্টেম্বর একটি রায়ে বলেছিল, কোনও চাহিদার জন্য অবরোধ অসাংবিধানিক। সুপ্রিম কোর্টের রায়েরও উল্লেখ করে বলা হয়, আবশ্যক জনসেবা যেমন রেলের পরিষেবা বন্ধ করা যায় না। এই ধরনের অবরোধ হলে সাধারণ মানুষের চূড়ান্ত হয়রানি হবে।